Kate sal eie spore as nuwe prinses van Wallis trapKate Middleton tydens koningin Elizabeth II se begrafnis. (Foto: AFP) “Jy gaan eendag ’n briljante prinses van Wallis wees.” Só het ŉ Walliese weldoener aan Kate Middleton gesê tydens haar en prins William se mees onlangse toer na dié land tydens die ontslape koningin Elizabeth II se platinum-jubileum vroeër vanjaar. Die voormalige hertogin van Cambridge het met haar kenmerkende warm glimlag dié vrou bedank met die woorde, “Dit is baie gaaf van jou om so te sê, gelukkig is ek in goeie hande,” en beduie toe na prins William, haar man van meer as tien jaar. Met die dood van hul langsdienende monarg – wat skaars drie maande ná dié einste besoek was – het die Verenigde Koninkryk nie net die era van koning Charles III betree nie, maar ook een met die eerste prinses van Wallis sedert prinses Diana se tragiese dood 25 jaar gelede. Catherine, prinses van Wallis, soos sy nou amptelik heet, is natuurlik terdeë bewus van die simboliek en status wat haar ontslape skoonma aan dié titel gegee het, maar kenners meen Kate sal egter haar eie pad uitkap en nuwe betekenis aan dié eretitel gee. Koning Charles III het op 9 September in sy eerste amptelike toespraak as monarg dié titelverandering in die rolle van sy erfgenaam en troonopvolger, prins William, voorheen die hertog van Cambridge, bevestig. Kate en William ná hul gradeplegtigheid in 2005. (Foto: Middleton-familie) Die nuwe koning het sy eie voormalige titel – wat deur Britse monarge aan hul oudste lewende seun toegeken word – met trots vir meer as 60 jaar gedra en selfs gepoog om Wallies te leer praat. Die prins van Wallis se vrou word dan outomaties die prinses van Wallis, wat beteken dat koning Charles se vrou, Camilla – nou die koningin-gemalin – tegnies die prinses van Wallis geword het toe dié egpaar in 2005 getroud is. Weens haar en Charles se destydse buite-egtelike verhouding én die titel se sterk assosiasie met prinses Diana, het Camilla verkies om dit nie te gebruik nie. Sy het eerder Charles se sekondêre titel gebruik, wat haar die hertogin van Cornwall gemaak het. Dieselfde uitdagings en vergelykings geld egter nie vir prins William nie – wat nou die 22ste Britse koninklike is om dié titel te dra, daarom heet sy vrou, die voormalige hertogin van Cambridge, nou amptelik Catherine, prinses van Wallis. Die hoofpligte van die prins en prinses van Wallis is om die soewerein te ondersteun om die stabiliteit en kontinuïteit van die Britse monargie te verseker, sowel as om “mense in alle sfere van die samelewing bymekaar te bring”, aldus die prins van Wallis se amptelike webwerf. Prins William en sy vrou, Kate Middleton, het verlede jaar hulle 10de huweliksherdenking gevier. (Foto: Chris Floyd/Instagram) Dit beteken basies dat die nuwe prins en prinses nie te veel sal afwyk van die eindelose lys van staatsdinees, oorsese toere en amptelike koninklike geleenthede soos die jaarlikse vaandelparade (Trooping of the Colour) wat hulle reeds bywoon nie. Prof. André Duvenhage, ŉ politieke ontleder verbonde aan die Noordwes-Universiteit, verduidelik ook dat dié eretitels se beskrywing – nes die Britse koninklikes se oorhoofse pligte en mag – dus nie uitvoerend is nie, maar slegs seremonieel is. “Die Britse monargie se simboliese mag gaan oor status, eer en respek. Hulle word gesien as rolmodelle en is ŉ tipe vermenging van Hollywood-sterre en neutrale politici. Dis basies ŉ lewende sprokie.” Hy benadruk dat dié simboliese mag egter nie onderskat moet word nie en voorspel dat die Windsors nie binnekort uit Buckingham-paleis ontruim sal word nie. “Die monargie word gesien as die simbool van die nasie en word beskou as ’n belangrike rol om Britte veral gedurende moeilike tye bymekaar te hou. Hulle is deel van hul land se geskiedenis, kultuur en politieke identiteit. Kate en William het vroeër vanjaar ‘n besoek aan die Oekraïense-kultuursentrum in Londen afgelê. (Foto: Ian Vogler/AFP) “Ek dink dat hul aansien en rol al hoe belangriker gaan word soos die wêreldorde wat hulle in die gesig staar net meer kompleks word.” Onlangse navorsing van YouGov, ’n internasionale navorsingsdata- en ontledingsgroep, dui ook daarop dat die koninklikes vir Britte nou nog ’n groter rol speel in tye van nasionale krisisse as wat hulle voor die Covid-19-pandemie gespeel het, met sewe uit tien Britte wat voel dat dié familie hul poste en titels moet behou. “Waar die Britte voor reuseuitdagings te staan kom, soos behuisingskrisisse, Brexit of die Oekraïniese oorlog, kyk hulle steeds na die koninklikes vir raad en leiding. Ons sal moet wag en sien of koning Charles egter sy oorlede ma se skoene in dié verband sal kan volstaan,” voeg Duvenhage by. Vergelykings tussen Kate en prinses Diana is onvermydelik en selfs nog voordat dié donkerkop-skoonheid in 2011 met prins William getrou het, het vrae ontstaan ​​of sy ooit “Lady Di” se gewildheid sou kon bereik. Die koninklike familie se verskyning op die balkon van Buckingham-paleis tydens vanjaar se vaandelparade. (Foto: Daniel Leal/AFP) Sedert sy by die koninklike familie aangesluit het, het die nuwe prinses haarself met selfbeheersing gedra, ŉ gelukkige gesinsbeeld uitgestraal en haar liefdadigheidsverbintenisse versigtig gekies terwyl sy prinse George (9) en Louis (4) en prinses Charlotte (7) grootmaak. Selfs in haar en prins William se universiteitsdae by St. Andrews-universiteit het die toekomstige prinses nooit ŉ voet in die openbaar verkeerd gesit nie. “Diana en Catherine is twee heeltemal verskillende persoonlikhede,” meen die koninklike kommentator Richard Fitzwilliams. “Catherine het meer as ’n dekade gehad om haar eie identiteit as ’n hardwerkende koninklike te vestig. Sy is geliefd omdat sy getrou aan haarself gebly het. Dít terwyl Diana destyds bloedjonk en hoogs onseker oor haar rol in die koninklike familie was.” Die foto’s is bekend gestel om die voormalige hertogin van Cambridge se 40ste verjaardag te gedenk. Hier pronk sy in Alexander McQueen. (Foto: Paolo Roversi) Danksy veranderende tye gee Kate en William se aktiewe sosialemediaprofiele kykers ook met tye ŉ blik op die egpaar se eie uitdagings wat betref onderwerpe soos ouerskap en geestesgesondheid, terwyl prinses Diana soortgelyke struikelblokke privaat moes takel. Duvenhage voorspel ook dat Kate ŉ groter ondersteunende rol teenoor prins William gaan vertolk as Diana destyds met Charles. “Diana was passievol en het die reëls omvergegooi en groter gewildheid as die koningshuis ontwikkel, wat ŉ bedreiging vir hul legitimiteit was. In teenstelling hiermee het Kate die afgelope tien jaar bewys dat sy ŉ veel matiger en konserwatiewer benadering gaan volg.” Diana word tot vandag nog beskou as “die mense se prinses”, ’n naam wat sy na haar dood in 1997 deur die destydse Britse premier Tony Blair gegee is, en het soos haar jongste seun, prins Harry, die koninklike familie openlik in die media gekritiseer. Kate en William tydens hul besoek aan Belize in Maart 2022. (Foto: Johan Ordonez/AFP) Dit blyk dat Kate egter nader en meer “gehoorsaam” aan die koninklike instelling, oftewel “The Firm”, is. Die koninklike kenner Ingrid Seward het in ŉ onlangse onderhoud met die British Evening Standard, gesê dat Kate volgens haar meer soos ŉ jong prinses Elizabeth as prinses Diana is. Luidens die Daily Mail het ’n paleisbron ook onlangs Diana-vergelykings probeer demp deur aan verslaggewers te sê dat die nuwe prinses van Wallis “die geskiedenis wat met hierdie rol geassosieer word waardeer, maar ook na die toekoms wil kyk terwyl sy haar eie pad stap.” Iets wat die nuwe prinses van Wallis wel met haar oorlede skoonma deel, is ŉ kenmerkende, stylvolle modesin wat koppe laat draai en kamera-ligte onophoudelik laat flits. “Gesofistikeerd, gestroop van fieterjasies en geraas en met tye ŉ oorbrugging tussen alledaagse mense en koninklikes.” Prins William en Kate op die rooitapyt. (Foto: Dan Kitwood/AFP) Só beskryf die bekroonde Pretoriase modeontwerper en skrywer van The Style Bible, Simon Rademan, Kate se styl. Volgens Rademan strek haar skoonheid ook baie verder as net haar kleredrag. “Sy het net daardie ‘iets’, daai x-faktor en ŉ mens sien dit veral in haar oë. Sy straal inspirasie, outoriteit, kalmte, intelligensie en beheer uit.” Kate se modekeuses, van haar stylvolle jasrokke tot haar Alexander McQueen-aandrokke, gee volgens Rademan vir haar geloofwaardigheid en egtheid as ŉ troonopvolger. “Die woord ‘stemmig’ duik by my op as ek aan haar klere dink, selfs wanneer sy net ŉ langbroek en T-hemp dra.” Daar is natuurlik dikwels simboliek in die juwele of kleure van Kate se uitrustings en kenners meen dat sy met tye deur haar modekeuses hulde aan prinses Diana bring. Met die geboorte van prins George het sy byvoorbeeld ŉ ligblou Jenny Packham-rok gedra, soortgelyk aan die turkoois rok wat prinses Diana gedra het die dag toe sy en prins Charles die hospitaal waar William in 1982 gebore is, verlaat het. Die Britse modeontwerper Catherine Walker is verantwoordelik vir sommige van Kate se mees ikoniese uitrustings en was destyds ook ŉ gunsteling van Diana. Kate bring dikwels hulde aan haar wyle skoonma, prinses Diana. (Foto: @people/Instagram) Boonop pronk haar oorlede skoonma se ikoniese blou saffierring aan haar vinger. Volgens Rademan bied Kate se nuwe rol ook moontlike vernuwing in haar modekeuses, maar hy benadruk dat sy nie ver van haar kenmerkende styl sal afwyk nie. “Ek dink met haar nuwe mag lê die beste mode-oomblikke nog voor want sy is ŉ mode-reëlskrywer. Ons gaan dalk ook verras word met ’n onstuitbare see van ouer en ‘vergete’ bykomstighede en koninklike juwele.” Hy vermoed ook dat sy, gegewe die politieke klimaat van volhoubaarheid, toenemend na meer “bekostigbare” modestyle sal begin beweeg en aanhou om van haar ouer uitrustings op slim maniere nuwe lewe te gee. Volgens Rademan is haar en skoonsus Meghan Markle, die hertogin van Sussex, se style “nie vergelykbaar nie”, gegewe Kate se status en die Amerikaanse hertogin se voorkeur vir uiters duur en modieuse ontwerpersitems. “Ek dink Catherine sal ‘abso-fashion-lutely’ Diana se skoene kan volstaan en is boonop inspirerend vir die jonger geslag. Sy beskik oor die stoffasie waarvan drome gemaak word.” Bykomende bronne: Reader’s Digest, Town and Country Magazine, Daily Mail UK, Frans24.